SK Úradný vestník Európskej únie C 236/29

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 236/12

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„AGLIO DI VOGHIERA“

ES č.: IT-PDO-0005-0638-30.07.2007

CHZO ( ) CHOP ( X )

1. Názov:

„Aglio di Voghiera“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (príloha II):

Trieda 1.6: Ovocie, zelenina a obilniny, čerstvé alebo spracované

3.2. Opis výrobku, na ktorý sa vzťahuje názov uvedený v bode 1:

Chránené označenie pôvodu „Aglio di Voghiera“ je určené pre ekotyp cesnaku Aglio di Voghiera. Je to rastlina s rovnomernými, žiarivo bielymi cibuľkami s ojedinelým jemným ružovým drážkovaním. Šupka pokrývajúca strúčiky má bielu farbu, niekedy s jemne alebo tmavšie ružovým drážkovaním. Jeho cibuľky majú okrúhly, pravidelný a pevný tvar, a na mieste, kde sa spájajú s koreňom, sú mierne sploštené. Cibuľky cesnaku tvorí rôzne množstvo strúčikov, ktoré sú pevne spojené, a z vonkajšej strany charakteristicky zaoblené, na základe čoho k sebe dokonale priliehajú. Keď sa uvoľňuje na spotrebu, Aglio di Voghiera musí mať tieto vlastnosti: rovnaké cibuľky bez stôp po plesni, bez škodcov, čisté, pevné, bez poškodenia spôsobeného mrazom alebo slnečným žiarením, bez vonkajších viditeľných výhonkov, bez nadmernej povrchovej vlhkosti, bez cudzieho zápachu a/alebo chuti. Len cesnak triedy „extra“ (s minimálnym priemerom 45 mm) alebo cesnak triedy I (s minimálnym priemerom 40 mm) možno označiť za CHOP „Aglio di Voghiera“. „Aglio di Voghiera“ sa uvádza na trh v týchto podobách: ČERSTVÝ/ZELENÝ CESNAK so zelenými výhonkami, pevné pri koreni, vonkajšia šupka cibuľky je stále čerstvá s bielym alebo slonovinovým sfarbením, prípadne s ružovkastými drážkami a belavými koreňmi; POLOSUCHÝ CESNAK: výhonky nesmú byť úplne suché, majú zelené až belavé sfarbenie, pri koreni sú menej pevné; vonkajšia šupka cibuľky nie je úplne suchá, s bielym alebo slonovinovým sfarbením, prípade ružovkastými drážkami a belavými koreňmi; SUCHÝ CESNAK: suché výhonky s belavým sfarbením a krehkou konzistenciou, vonkajšia šupka cibuľky a okolo každého strúčika je úplne suchá, bielo sfarbená cibuľka obsahuje viditeľné strúčiky, korene majú slonovinové sfarbenie.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky výrobné činnosti sa musia nevyhnutne vykonávať v rámci výrobnej oblasti, pretože špecifické vlastnosti cesnaku Aglio di Voghiera možno pripísať znalostiam výrobcov, typickým klimatickým podmienkam oblasti a druhom zastúpenej pôdy.

3.6. Osobitné pravidlá pre krájanie, strúhanie, balenie atď.:

Zelený/čerstvý produkt sa musí uviesť na trh do piatich dní odo dňa jeho zberu, polosuchý výrobok od šiestich do desiatich dní odo dňa jeho zberu a suchý výrobok od jedenásteho dňa. Všetky výrobky sa uvádzajú na trhu v nasledujúcej podobe: vo zväzkoch („TRECCIA“) z 5 až 18 cibuliek vážiacich od 400 do 900 gramov, extra dlhých zväzkoch („TRECCIA EXTRA“) z 8 až 80 cibuliek vážiacich od 1 do 5 kg, s čistým obsahom rôzneho počtu cibuliek vážiacich od 100 do 500 gramov, vreckách s rôznym množstvom cibuliek vážiacich od 1 do 5 kg, malých zväzkoch („TRECCINA“) z 3 až 5 cibuliek vážiacich od 150 do 500 gramov, a jednotlivých cibuľkách vážiacich od 50 do 100 gramov. Na balenie sa používa sieťka, drevo, plast, kartón, papier a materiály z prírodných vlákien. Kontajnery využívané ako balenie musia byť zapečatené, aby sa zabránilo poškodeniu balenia pri preprave. Pri jednotlivých cibuľkách sa musia kompletne odstrániť výhonky a korene. Balenie sa musí vykonávať opatrne, a to tak, aby sa pri preprave a nadmernej manipulácii nepoškodili hlavičky alebo aby nedošlo k prasklinám na šupke, čo by mohlo vyvolať riziko plesne a zhoršenia kvality výrobku.

3.7. Osobitné pravidlá pre označovanie:

Všetky obaly musia čitateľným a nezmazateľným písmom na tej istej strane obsahovať informácie o spoločnosti, ktorá produkt balila alebo prepravovala. Kontajnery musia obsahovať aj názov „Aglio di Voghiera“ a slová „denominazione di origine protetta“ (chránené označenie pôvodu) alebo skratku DOP (CHOP), ktorá bude uvedená väčšími písmenami ako ostatný text na balení, a logo Spoločenstva. Jednotlivé položky musia obsahovať značku s názvom „Aglio di Voghiera“ a písmená „DOP“ (CHOP) s logom Spoločenstva a menom výrobcu. Okrúhle logo svetlomodrej farby tvorí symbol predstavujúci polovicu strúčika cesnaku prepolenú uprostred písmenom V. Strúčik cesnaku má žlté sfarbenie s tmavším tieňovaním. Slová Aglio di Voghiera sú v kruhu napísané čiernym písmom v šikmom uhle. Navrchu sa v kruhu nachádzajú písmená D.O.P. (CHOP) vyznačené čiernou farbou. Len na účely zverejnenia sa môže použiť čiernobiela verzia; v tomto prípade je okrúhle logo olemované čiernou líniou. Pri tlači na etiketu sa logo musí reprodukovať v pomere 1/3 k celkovej veľkosti etikety.

4. Stručné vymedzenie zemepisnej oblasti:

Oblasť produkcie cesnaku Aglio di Voghiera tvoria tieto regióny v provincii Ferrara: Voghiera, Masi Torello, Portomaggiore, Argenta a Ferrara.

5. Súvislosť so zemepisnou oblasťou:

5.1. Špecifickosť zemepisnej oblasti:

Oblasť, na ktorej sa pestuje cesnak ekotypu Aglio di Voghiera, sa nachádza v nížine pri ústí a povodí viacerých riek, čo predstavuje ideálnu klímu pre rast tohto produktu. Pokiaľ ide o typ pôdy, prevláda tu íl, ílovitá a prachovitá hlina. Výdatné dažďové nánosy piesku dodávajú podzemným vodám odvodňujúcu schopnosť, čo pozitívne prispieva k rastu a pestovaniu cesnaku a zároveň ho to chráni pred rizikom hniloby. Podnebie je charakterizované nízkym množstvom zrážok v porovnaní s ostatnými oblasťami roviny, kde sú zrážky častejšie v jarných ako v letných mesiacoch. Vďaka kombinácii horúcich a slnečných letných mesiacov využívaných na zber úrody a vlhkých podmienok typických pre oblasť Ferrara, sa cesnak ekotypu Aglio di Voghiera môže sušiť pomaly a postupne.

5.2. Špecifickosť výrobku:

Osobitnou vlastnosťou cesnaku ekotypu „Aglio di Voghiera“ je jeho žiarivá biela farba, veľké, okrúhle a pravidelné cibuľky pozostávajúce s pevne priliehajúcich strúčikov a najmä jeho dobrá akosť. Jeho chemické zloženie je dokonalým vyvážením éterických olejov so zlúčeninami síranov, enzýmov, vitamínu B, minerálnych solí a flavonoidov. Ďalšou nemenej dôležitou vlastnosťou je špecifická genetická identita, ktorá sa prejavuje prostredníctvom techník amplifikácie DNA a ktorá je výsledkom prirodzeného procesu výberu uskutočneného uplatňovaním metód výberu odovzdávaných z generácie na generáciu.

5.3. Príčinná súvislosť medzi zemepisnou oblasťou a akosťou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO):

Vlastnosti cesnaku ekotypu „Aglio di Voghiera“ nepochádzajú len z ľudských faktorov, ale aj z jeho silného prepojenia s okolitým prostredím. Typické vlastnosti výrobku stanovené v časti 5.2 by sa mali pripísať pôde, na ktorej sa pestuje. Výsledkom pôdy, ktorú tvorí íl, ílovitá a prachovitá hlina, a v ktorej výdatné dažďové nánosy piesku zvyšujú odvodňovanie podzemných vôd, je, že zachováva kvalitu cibuliek, ich dobrý rast, žiarivú bielu farbu a najmä ich charakteristický pravidelný a pevný tvar. Reprodukcia strúčikov zo semien vegetatívnym rozmnožovaním za použitia najlepších strúčikov z cibuľky vytvára dokonalú rovnováhu enzýmov, vitamínov a minerálnych solí, ktoré tomuto cesnaku dodávajú špecifickú genetickú identitu. Tak ako je uvedené vyššie, cesnak ekotypu Aglio di Voghiera je osobitý aj vďaka svojmu prepojeniu s ľuďmi žijúcimi v tejto oblasti. Títo ľudia vždy venovali osobitnú pozornosť technike zavlažovania počas obdobia sejby a zberu, a so zručnosťou, ktorá sa v priebehu rokov zdokonaľovala a odovzdávala z otca na syna, ručne zberali tie najlepšie cibuľky z predchádzajúcej úrody, z ktorých vyberali kusy určené na ďalšie siatie, pričom sa zameriavali na veľké a zdravé kusy, a pripravovali a zapletali tieto cibuľky s majstrovskou zručnosťou do ručne vytvorených zväzkov, viazaníc, viazaničiek a jednotlivých cibuliek, aby sa nakoniec stali súčasťou lahodných receptov. Archeologické dôkazy z nedávneho obdobia aj z minulosti zo starodávnej oblasti Voghenza potvrdzujú prvoradú úlohu tohto centra v delte rieky Pád prinajmenšom až do 7. storočia nášho letopočtu. Na konci stredoveku rod vojvodov d’Este z Ferrary dal územiu Voghiera nový život. Panstvo rodu d’Este podnecovalo pestovanie všetkých možných plodín v tejto oblasti s osobitným zameraním na zeleninu ako šalátová zelenina, bylinky a aromatické rastliny a najmä cesnak. Po odchode rodu d’Este v roku 1598 sa skúsenosti nadobudnuté v poľnohospodárskej oblasti sa úplne nestratili, pretože aj ďalší osvietení vlastníci si uvedomovali hodnotu tejto úrodnej pôdy pozdĺž vtedajšieho toku rieky Pád, ktorá dodnes umožňuje pestovať vysoko špecializované plodiny, ako je cesnak.

Odkaz na uverejnenie špecifikácie:

Vláda zaviedla vnútroštátne námietkové konanie s uverejnením návrhu na uznanie „Aglio di Voghiera“ za chránené označenie pôvodu v Úradnom vestníku Talianskej republiky č. 124 z 30. mája 2007.

Úplné znenie špecifikácie výrobku je dostupné na:

nasledujúcej stránke http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo